Kommissionens direktiv 2001/90/EF

den 26. oktober 2001

om syvende tilpasning til den tekniske udvikling af bilag I til Rådets direktiv 76/769/EØF om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater (creosot)

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater(1), senest ændret ved Europa-Parlamentets og Rådets direktiv 2001/41/EF(2), særlig artikel 2a, indført ved Rådets direktiv 89/678/EØF(3), og

ud fra følgende betragtninger:

(1) Med Europa-Parlamentets og Rådets direktiv 94/60/EF af 20. december 1994 om 14. ændring af direktiv 76/769/EØF om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater(4) er der blevet indført visse begrænsninger for markedsføring og anvendelse af creosot.

(2) En nyligt gennemført undersøgelse(5) viser, at creosot indebærer en større kræftrisiko end tidligere antaget.

(3) Undersøgelsen blev forelagt Den Videnskabelige Komité for Toksicitet, Økotoksicitet og Miljø (CSTEE) med henblik på ekspertbedømmelse(6), og CSTEE konkluderede, at undersøgelsen var godt tilrettelagt, og at der er videnskabelig dokumentation til støtte for den opfattelse, at creosot med en koncentration af benzo-a-pyren (BaP) på under 0,005 masseprocent og/eller træ indeholdende sådan creosot indebærer en kræftrisiko for forbrugerne, og at risikoens størrelse klart giver anledning til bekymring.

(4) En undersøgelse af fordelene og ulemperne ved yderligere begrænsninger for markedsføringen og anvendelsen af creosot(7) har bl.a. vist, at størstedelen af den industrielt anvendte creosot i EU allerede indeholder under 0,005 masseprocent BaP, og at sundhedsrisikoen ved sådan creosot og/eller ved træ indeholdende sådan creosot formodes at være lille ved industriel anvendelse.

(5) I henhold til Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter(8) skal der ske en harmonisering af godkendelsen af biocider på EU-niveau, og i henhold til Kommissionens forordning (EF) nr. 1896/2000 af 7. september 2000 om den første fase i det program, der er omhandlet i artikel 16, stk. 2, i Europa-Parlamentets og Rådets direktiv 98/8/EF om biocidholdige produkter(9), skal træbeskyttelsesmidler være blandt de første stoffer, der undersøges som led i det program, der er fastlagt ved direktiv 98/8/EF. Indtil reglerne er blevet harmoniseret i henhold til direktiv 98/8/EF, må begrænsningerne for creosot tilpasses til den tekniske udvikling.

(6) Dette direktiv berører ikke de i Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet(10) fastsatte minimumsforskrifter for beskyttelse af arbejdstagere og dets særdirektiver, som omhandlet i nævnte direktivs artikel 16, stk. 1, særlig Rådets direktiv 90/394/EØF af 28. juni 1990 om beskyttelse af arbejdstagerne mod risici for under arbejdet at være udsat for kræftfremkaldende stoffer(11) og Rådets direktiv 98/24/EF af 7. april 1998 om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser(12).

(7) Bestemmelserne i dette direktiv er i overensstemmelse med udtalelse fra Udvalget for Tilpasning til den Tekniske Udvikling af Direktiver om Fjernelse af Tekniske Handelshindringer for Farlige Stoffer og Præparater -

UDSTEDT FØLGENDE DIREKTIV:

Artikel 1

Bilag I til direktiv 76/769/EØF tilpasses hermed til den tekniske udvikling som angivet i nærværende bilaget.

Artikel 2

1. Medlemsstaterne vedtager og offentliggør de love og administrative bestemmelser, som er nødvendige for at efterkomme dette direktiv senest den 31. december 2002. De underretter straks Kommissionen herom. Medlemsstaterne anvender disse love og administrative bestemmelser senest fra den 30. juni 2003.

2. Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den 26. oktober 2001.

På Kommissionens vegne

Erkki Liikanen

Medlem af Kommissionen

(1) EFT L 262 af 27.9.1976, s. 24.

(2) EFT L 194 af 18.7.2001, s. 36.

(3) EFT L 398 af 30.12.1989, s. 24.

(4) EFT L 365 af 31.12.1994, s. 1.

(5) Dermal Carcinogenicity Studiy of two Coal Tar Products by Chronic Epicutateous Application in Male CD-1 Mice (78 weeks). Rapport udarbejdet af Fraunhofer-Institut für Toxikologie und Aerosolforschung (Hannover, Tyskland).

(6) Opinion on Cancer risk to consumers from Creosote containing less than 50 ppm benzo-[a]-pyrene and/or from wood treated with such Creosote and estimation of respective magnitude, vedtaget på det 8. plenarmøde i CSTEE, Bruxelles, den 4. marts 1999.Internet: http://europa.eu.int/comm/food/fs/sc/sct/out29_en.html

(7) Analysis on the Advantages and Drawbacks of Restrictions on the Marketing and Use of Creosote, Risk and Policy Analysts Limited, (Norfolk, Det Forenede Kongerige).

(8) EFT L 123 af 24.4.1998, s. 1.

(9) EFT L 228 af 8.9.2000, s. 6.

(10) EFT L 183 af 29.6.1989, s. 1.

(11) EFT L 196 af 26.7.1990, s. 1.

(12) EFT L 131 af 5.5.1998, s. 11.

BILAG

Punkt 32 i bilag I til direktiv 76/769/EØF affattes således: >TABELPOSITION>